Diari Oficial de la Generalitat Valenciana


Sumari del DOGV 2368, del 18-10-1994 (1994/832692)

DECRET 206/1994, de 4 d'octubre, del Govern Valencià, pel qual s'estableixen ajudes en l'àmbit del II Pla d'Accions Prioritats contra els Incendis Forestals i activitats complementaries de prevenció d'incendis durant 1994 i 1995.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/10/04/206/dof/vci/html**

### Dades del document

Número de DOGV
:   2368

Data del DOGV
:   18-10-1994

Secció del DOGV
:   DISPOSICIONS GENERALS

Número del document
:   1994/832692


Data del document
:   04-10-1994

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 206/1994, de 4 d'octubre, del Govern Valencià, pel qual s'estableixen ajudes en l'àmbit del II Pla d'Accions Prioritàries contra els Incendis Forestals i activitats complementàries de prevenció d'incendis durant 1994 i 1995. [94/7045]  
Els incendis forestals ocorreguts enguany han suposat un important deteriorament de la coberta vegetal de la Comunitat Valenciana. Per això, es fa necessària l'adopció de mesures urgents de restauració de la coberta vegetal, i també intensificar les actuacions preventives en matèria d'infrastructures de prevenció.  
La Conselleria de Medi Ambient ha elaborat un pla de mesures urgents per a la prevenció d'incendis forestals i restauració de la coberta vegetal.  
En aquest pla s'hi preveu la necessitat d'implicar els ajuntaments i particulars, responent així a l'interès social creat; per a la qual cosa es preveuen subvencions als propietaris de terrenys tant públics com privats que facen accions de prevenció d'incendis.  
Per tot això, cal fomentar de manera urgent a la Comunitat Valenciana els treballs de prevenció contra els incendis forestals, afavorint les zones forestals mitjançant actuacions compatibles amb la forest, a fi de compensar els aspectes desfavorables que la conservació de la forest en bon estat puga tenir per als municipis i els particulars situats en aquestes zones, i fent prevaler totes aquelles mesures que contribuesquen a una eficaç defensa de les masses forestals.  
D'altra banda, la Llei Forestal de la Comunitat Valenciana fixa que, en l'àmbit de la gestió forestal, es fomentarà l'agrupació de terrenys forestals públics o privats.  
D'acord amb el que preveu la Llei de la Generalitat Valenciana 3/1993, de 9 de desembre, Forestal de la Comunitat Valenciana; el Decret Legislatiu de 26 de juny de 1991, del Govern Valencià, pel qual s'aprovà el text refós de la Llei d'Hisenda Pública de la Generalitat Valenciana, i l'Ordre del Ministeri d'Agricultura, Pesca i Alimentació de 18 de febrer de 1992, per a l'establiment del II Pla d'Accions Prioritàries contra els Incendis Forestals; a proposta del conseller de Medi Ambient, i amb la deliberació prèvia del Govern Valencià en la reunió del dia 4 d'octubre de 1994,  
DECRETE:  
Article primer. ámbit d'aplicació  
S'estableix una línia d'ajudes per a la realització d'activitats encaminades a la defensa contra els incendis forestals a la Comunitat Valenciana.  
Article segon. Beneficiaris  
Podran ser beneficiaris d'aquesta línia d'ajudes els propietaris de terrenys de titularitat pública o privada, els titulars de drets d'ús o aprofitament de qualsevol naturalesa sobre aquests, i aquells que tinguen concertats amb els anteriors convenis o acords per a la realització d'activitats en prevenció d'incendis forestals.  
Els propietaris de terrenys de titularitat privada podran autoritzar a ajuntaments, mancomunitats o agrupacions temporals de municipis la utilització dels seus terrenys per als fins previstos en aquest decret. Aquesta autorització permetrà a les entitats locals ser beneficiàries de les línies d'ajudes que s'hi estableixen.  
Article tercer. Actuacions objecte de les ajudes  
Seran objecte de subvenció, en els límits percentuals indicats, els treballs següents:  
Treballs Percentatge màxim  
Selvicultura preventiva 100%  
Construcció i millora de pistes forestals 80%  
Construcció i millora de punts d'aigua 80%  
Construcció i manteniment d'àrees tallafoc   
i faixes auxiliars 100%  
Conreu en altres àrees de discontinuïtat  
de masses forestals (erms, bancals, etc.) 100%  
Construcció de cremadors a menys de 500 metres  
de terreny forestal 100%  
Actuacions de restauració de la coberta vegetal  
a zones incendiades amb alt risc d'erosió i  
nul·la o poca regeneració natural 80%  
Article quart  
L'import màxim unitari de la inversió que serà objecte d'ajuda:  
- Silvicultura preventiva, 200.000 PTA per hectàrea.  
- Construcció i millora de pistes forestals, 500.000 PTA per quilòmetre. En terrenys accidentats pot arribar a 1.500.000 PTA per quilòmetre.  
- Construcció de punts d'aigua, 800.000 PTA per unitat.  
- Desbrossar, rasclar i altres treballs de preparació de tallafocs, 70.000 PTA per hectàrea en els treballs de manteniment i 200.000 PTA per hectàrea en l'obertura de noves àrees.  
- Manteniment d'altres àrees de discontinuïtat en masses forestals (erms, bancals, etc.) 25.000 PTA per hectàrea.  
- Construcció de cremadors, 50.000 PTA per unitat.  
- Actuacions de restauració de la coberta vegetal a zones incendiades amb alt rics d'erosió i nul·la o poca regeneració natural, 250.000 PTA per hectàrea.  
Article cinquè. Finançament  
Les subvencions es concediran a càrrec dels pressupostos de la Generalitat Valenciana, programa 442.40, Restauració i protecció dels recursos naturals, capítol VII, transferències de capital, línia 1377/000/94. Per a 1994 s'estableix un import màxim de 800 milions de pessetes.  
Article sisè. Sol·licituds i documentació  
Les sol·licituds es presentaran mitjançant un imprès normalitzat, que serà facilitat pels serveis territorials de la Conselleria de Medi Ambient.  
Les sol·licituds i tota la documentació requerida podran presentar-se als serveis territorials de la Conselleria de Medi Ambient a Alacant, Castelló i Valencia; als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà d'un mes des de la publicació d'aquest decret en el Diari Oficial de la Generalitat Valenciana.  
Article setè  
A la sol·licitud caldrà adjuntar la documentació següent:  
1. Per a tots els peticionaris:  
- Declaració jurada de la propietat de la finca diligenciada per l'ajuntament.  
- Quan el peticionari no siga el propietari de la finca, caldrà adjuntar-hi l'autorització o el conveni que tinga amb el propietari.  
- Imprès d'alta a tercers per a pagaments de la Generalitat Valenciana, degudament segellat per l'entitat bancària.  
- Memòria valorada dels treballs que s'hi han de fer, la qual haurà de contenir els apartats següents:  
\* Descripció de la finca amb la localització en el plànol 1:50.000 de l'Institut Geogràfic Nacional, i també plànol cadastral amb les parcel·les afectades o, si hi manca, qualsevol altre que permeta identificar-les.  
\* Descripció dels treballs que s'han de fer i calendari d'actuacions.  
\* Pressupost desglossat.  
\* Import de l'ajuda sol·licitada.  
- Quan l'import dels treballs supere els cinc milions de pessetes, caldrà adjuntar-hi un projecte i el pressupost firmat per un tècnic competent.  
- Els projectes d'actuacions de restauració de la coberta vegetal estan subjectes a l'avaluació d'impacte ambiental en els supòsits previstos en la llei.  
- El beneficiari estarà obligat a acreditar, d'acord amb el que estableix l'Ordre de 7 de gener de 1991, de la Conselleria d'Economia i Hisenda, estar al corrent dels pagaments a la Seguretat Social i el compliment de les obligacions fiscals, llevat que es tracte de corporacions locals.  
2. Persones físiques:  
- Fotocòpia compulsada del Document Nacional d'Identitat i el Número d'Identificació Fiscal. Per a les persones amb nacionalitat d'altres països membres de la Unió Europea, fotocòpia compulsada de la targeta de resident.  
- Certificat de la tresoreria territorial de la Seguretat Social on conste el règim pel qual cotitza la persona peticionària i que està al corrent de les obligacions.  
3. Persones jurídiques:  
- Còpia compulsada dels estatuts de l'entitat i escriptura de constitució o qualsevol altre document admissible en dret que ho acredite.  
- Certificat de l'acta on conste l'acord de sol·licitar les ajudes i el nomenament del representant de l'entitat per a efectuar la gestió.  
4. Entitats locals i altres entitats públiques:  
- Acord pel qual s'aprova la sol·licitud de les ajudes.  
Article vuitè  
No s'admetrà més d'una sol·licitud per finca.  
Article novè  
Les activitats previstes en la sol·licitud no podran començar-se fins a l'aprovació de la subvenció. Els treballs iniciats no seran objecte de subvenció o, en tot cas, hi seran excloses les parts executades.  
Article deu  
Els treballs hauran d'estar acabats abans del 15 d'octubre de 1995.  
Es podrà demanar una pròrroga, que serà concedida si hi ha raons suficients.  
Si no es compleix el termini de pròrroga, el beneficiari podrà perdre els seus drets.  
Article onze  
1. Les inversions i les despeses objecte d'ajuda seran revisades pels serveis tècnics de la Conselleria de Medi Ambient, la qual expedirà un certificat de la correcta aplicació d'aquests, requisit necessari perquè el beneficiari cobre les ajudes.  
2. Això no obstant, els serveis tècnics podran demanar al peticionari els justificants de les inversions o les despeses que per la seua naturalesa estimen procedents.  
3. Els honoraris professionals de l'elaboració i el visat de projectes podran ser justificats com a part de la subvenció.  
4. Els peticionaris podran sol·licitar el suport tècnic de la Conselleria de Medi Ambient en l'elaboració de les memòries i els projectes dels treballs objecte de subvenció.  
Article dotze  
Les sol·licituds seran avaluades per unes comissions provincials que emetran informes previs a les resolucions de la concessió de les subvencions.  
Aquestes comissions provincials estaran formades pel director territorial, el cap de la Unitat Forestal, un tècnic forestal i el secretari territorial, que actuarà com a secretari de la comissió, amb veu però sense vot. El director general de Recursos Forestals podrà designar, a més dels anteriors, un tècnic d'una altra especialitat.  
Es tindran en compte els criteris de selecció següents:  
- Inclusió dels treballs en un pla de prevenció d'incendis elaborat per la Conselleria de Medi Ambient o que haja estat aprovat per aquesta en el cas que haja estat elaborat per una altra entitat o organisme.  
- Sol·licitud que agrupe diversos propietaris, que en el pla d'actuacions possibilite la defensa d'una àrea forestal definida de manera integral.  
- àrea protegida amb els treballs previstos.  
- Continuïtat en el temps dels treballs descrits.  
Establerta la selecció, la comissió elevarà la corresponent proposta d'adjudicació al director general de Recursos Forestals per a la resolució definitiva del conseller de Medi Ambient.  
Aquesta resolució, que haurà de contenir les propostes seleccionades i l'import de les subvencions, serà publicada en el Diari Oficial de la Generalitat Valenciana. i comunicada a les persones beneficiàries.  
Article tretze. Termini de resolució de la convocatòria  
Si en el termini de tres mesos des de l'acabament de presentació d'instàncies no hi ha resolució expressa a les sol·licituds de subvenció, s'entendrà que aquestes queden desestimades.  
Article catorze. Justificació i pagament  
L'ajuda s'entendrà acceptada quan en el termini d'un més des de la comunicació al beneficiari no hi haja renuncia expressa a aquesta.  
La subvenció es pagarà amb el règim següent:  
1. Entitats locals:  
- El 40% una vegada concedida i acceptada l'ajuda.  
- El 60% una vegada certificades les despeses segons l'article 11.  
2. La resta de peticionaris:  
- Una vegada certificades les despeses segons l'article 11.  
Article quinze  
En tot allò no regulat per aquest decret, regirà el que disposa el Decret Legislatiu de 26 de juny de 1991, del Govern Valencià, pel qual s'aprovà el text refós de la Llei d'Hisenda Pública de la Generalitat Valenciana.  
DISPOSICIó ADDICIONAL  
Les subvencions per al conreu d'altres àrees de discontinuïtat i la construcció de cremadors són compatibles amb aquelles existents per a la producció d'espècies agrícoles llenyoses o altres que tinguen la mateixa finalitat. En cap cas, la subvenció total no podrà superar el cost de l'activitat que ha d'executar la persona beneficiària.  
La resta de subvencions són incompatibles amb les regulades en el Reial Decret 378/1993 i en l'ordre de la Conselleria de Medi Ambient que el desenvolupa per a la Comunitat Valenciana o altres d'altres organismes públics amb la mateixa finalitat.  
Els beneficiaris estaran obligats a comunicar a la Conselleria de Medi Ambient l'obtenció de qualsevol altra ajuda o subvenció per a la mateixa finalitat, procedent de qualsevol altra administració o ens públic.  
DISPOSICIONS FINALS  
Primera  
Es faculta el conseller de Medi Ambient perquè, en l'àmbit de les seues competències, prenga les mesures necessàries per portar a terme el que disposa aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 4 d'octubre de 1994  
El president de la Generalitat Valenciana,  
JOAN LERMA I BLASCO  
El conseller de Medi Ambient,  
EMÉRIT BONO I MARTíNEZ


Còpia Permalink ELI